Alfa Romeo Giulia (2015)

Η Alfa Romeo Giulia (εσωτερικός κωδικός: Tipo 952) είναι ένα μεσαίο σεντάν αυτοκίνητο της κατηγορίας D, μολονότι συχνά αναφέρεται και ως compact πολυτελές αυτοκίνητο. Κατασκευάζεται από την ιταλική αυτοκινητοβιομηχανία Alfa Romeo, από τις 19 Απριλίου 2016, αν και η πρώτη παρουσίασή της είχε γίνει ήδη στις 24 Ιουνίου 2015. Αντικατέστησε την Alfa Romeo 159, η παραγωγή της οποίας είχε λήξει τον Οκτώβριο του 2011, και έγινε το πρώτο σεντάν που προσφέρθηκε πάλι από την Alfa Romeo μετά τη διακοπή της 159. Η σημερινή Giulia είναι και η πρώτη μεσαία Alfa Romeo με κίνηση στους πίσω τροχούς, καθώς και με διαμήκη κινητήρα, μετά τη λήξη της παραγωγής της Alfa Romeo 75 τον Δεκέμβριο του 1992.

 Η κορυφαία έκδοση της σημερινής Giulia ονομάζεται Alfa Romeo Giulia Quadrifoglio (τετράφυλλο τριφύλλι) και μάλιστα παρουσιάστηκε πρώτη χρονολογικά ανάμεσα σε όλες τις εκδόσεις. Φέρει αλουμινένιο κινητήρα βενζίνης V6 σε γωνία 90° και με bi-turbo απευθείας ψεκασμού, κυβισμού 2.9 λίτρων, με σύστημα απενεργοποίησης κυλίνδρων, ιπποδύναμη 510 ίππους, επιτάχυνση 0 - 100 χλμ. την ώρα σε μόλις 3,9 δευτερόλεπτα και τελική ταχύτητα 307 χλμ. την ώρα. Ο κινητήρας αυτός είναι ένας νέος V6 σε γωνία 90°, που δεν έχει καμία σχέση με το αντίστοιχο σύνολο V6 γωνίας 60° των 3 λίτρων της Maserati. Το μπλοκ του έχει καταβολές από τον V8 κινητήρα F154 της Ferrari, κάτι που είναι εμφανές από τη διάμετρο 86,5 χιλιοστών των κυλίνδρων, ενώ μοιράζεται και τη διαδρομή με την έκδοση F154 BB που χρησιμοποιεί η Ferrari California T, καθώς και την έκδοση F154 DB που χρησιμοποιεί η Ferrari GTC4Lusso T. Αρχικά συνδυαζόταν με 6-τάχυτο μηχανικό κιβώτιο ή 8-τάχυτο αυτόματο κιβώτιο. Τον Ιούλιο του 2018 όμως, η εταιρεία ανακοίνωσε επίσημα ότι το 6-τάχυτο μηχανικό καταργήθηκε και ότι από την έναρξη της σεζόν (model year) του 2019 η Giulia Quadrifoglio θα προσφέρεται μόνο με το 8-τάχυτο αυτόματο. Η έκδοση Quadrifoglio ήταν και η πρώτη με την οποία αποκαλύφθηκε επίσημα η Giulia, κατά την παρουσίασή της στις 24 Ιουνίου 2015, ταυτόχρονα με τον εορτασμό των 105 ετών της εταιρείας. Η σημερινή Alfa Romeo Giulia διαθέτει ιδανική κατανομή βάρους 50/50 ανάμεσα στους δύο άξονες. Ο αεροδυναμικός συντελεστής αντίστασης Cd της Giulia είναι μόλις 0,25 στις στάνταρ εκδόσεις, ενώ στη Giulia Quadrifoglio είναι αυξημένος στο 0,32 λόγω μιας σειράς αλλαγών ώστε να επιτύχει ένα αεροδυναμικό φορτίο 100 κιλών στα 300 χιλιόμετρα την ώρα. Μάλιστα σε αυτή την έκδοση έχει ενεργή αεροδυναμική, χάρη στην ενεργή μπροστινή αεροτομή active splitter, η οποία παίρνει κλίση στις στροφές και στο φρενάρισμα με σκοπό να αυξήσει περαιτέρω το αεροδυναμικό φορτίο / αντίσταση. Η οικονομική έκδοση Advanced Efficiency έχει κορυφαίο αεροδυναμικό συντελεστή αντίστασης στο 0,23. Η αυτόματη Giulia Quadrifoglio πέτυχε χρόνο 7'32" στη πίστα του Nürburgring, επίδοση που αποτελεί το απόλυτο ρεκόρ για σεντάν στην «πράσινη κόλαση». Την 1η Μαρτίου 2016, στο Σαλόνι Αυτοκινήτου της Γενεύης, παρουσιάστηκαν και οι πρώτες εκδόσεις turbodiesel, όλες με κυβισμό 2.2 λίτρων, αν και η μαζική παραγωγή της δεν είχε ξεκινήσει ακόμα, ενώ σύντομα προστέθηκαν και εκδοχές 2.0 λίτρων βενζίνης. Τελικώς, μετά από αρκετές διαδοχικές αναβολές, η μαζική παραγωγή της Giulia ξεκίνησε στις 19 Απριλίου 2016 και σταδιακά άρχισε η κυκλοφορία της στις διεθνείς αγορές. Ενδεικτικώς, στη Γερμανία κυκλοφόρησε για πρώτη φορά στις 10 Μαΐου και στην Ελλάδα στις 6 Ιουλίου. Οι πρώτες παραδόσεις της Giulia στις Ηνωμένες Πολιτείες έλαβαν χώρα τον Σεπτέμβριο του 2016, για τη σεζόν (model year) του 2017, με αποτέλεσμα να γίνει το πρώτο σεντάν που προσφέρθηκε από την Alfa Romeo στη Βόρεια Αμερική μετά τη διακοπή των εξαγωγών της εταιρείας στην ήπειρο αυτή το 1995. Nascimbene, Massimo (August 2015). «I segreti di Giulia» [The secrets of Giulia]. Quattroruote (Editoriale Domus): 174–177. www.4troxoi.gr/ «Πρεμιέρα για τη νέα Alfa Romeo Giulia» www.caranddriver.gr/ «Με τη Giulia ξεκινά η αντεπίθεση της Alfa Romeo» www.alfaromeopress.gr/ Alfa Romeo Giulia Αρχειοθετήθηκε 2016-05-20 στο Wayback Machine. http://aftersales.fiat.com/QV pdf http://aftersales.fiat.com/LG pdf